“บล.โนมูระฯ” ฟันธง PYLON กำไรโตต่อเนื่อง เคาะเป้าใหม่ 10 บ. ดันอัพไซด์พุ่ง 35%
“บล.โนมูระฯ” ฟันธง PYLON กำไรโตต่อเนื่อง ตามอุตฯ เสาเข็มขาขึ้น ชูตัวเต็งคว้างานเอกชน มูลค่า 800 ลบ. คาดรู้ผล Q4/61 เคาะเป้าใหม่ 10 บ. ดันอัพไซด์พุ่ง 35%
21 ก.ย. 2561

บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้นบริษัท ไพลอน จำกัด (มหาชน) หรือ PYLON และปรับราคาเป้าหมายขึ้นเป็น 10 บาทต่อหุ้น (เดิม 9.20 บาทต่อหุ้น) อิง PER ปี 62 ที่ 26.9 เท่า จากภาวะอุตสาหกรรมเสาเข็มเป็นขาขึ้นเต็มรูปแบบจาก โดยจากแนวโน้มกำไรไตรมาส 3/61 ที่คาดจะเติบโตทั้งเมื่อเทียบจากปีก่อนและเมื่อเทียบจากไตรมาสก่อน โดดเด่นต่อเนื่องถึงไตรมาส 4/61
โดยคาดกำไรสุทธิไตรมาส 3/61 เติบโตเด่นที่ 67.4 ล้านบาท เพิ่มขึ้น 1,322% จากฐานต่ำในปีก่อน และเพิ่มขึ้น 117% จากไตรมาสก่อน เนื่องจากจำนวนเสาเข็มเจาะใช้เฉลี่ยทั้งไตรมาส 18 ชุด (ไตรมาส 2/61 มี 15 ชุด) ในทิศทางเดียวกับรายได้รวม คาดที่ระดับ 371 ล้านบาท เพิ่มขึ้น 242% เมื่อเทียบจากปีก่อน และเพิ่มขึ้น 55% เทียบจากไตรมาสก่อน
ขณะที่ค่าใช้จ่าย SG&amp;A ทรงตัวเทียบจากไตรมาสก่อนที่ 19.5 ล้านบาท และในส่วนของ Backlog คาดยืนที่ระดับ 1.1 พันล้านบาท ซึ่ง Secure รายได้ที่จะบันทึกไปถึงเดือนก.พ.62 แล้ว ขณะที่ปัจจุบันอยู่ในระหว่างการประมูลงานจากภาคเอกชนเพิ่ม มีโครงการที่มี Potential ในการชนะสูงกว่าอีก 800 ล้านบาท ซึ่งคาดว่าจะทราบผลในไตรมาส 4/61
ทั้งนี้คาดฐานกำไรจะทำ All-Time High รายไตรมาสใหม่ จากปริมาณใช้งานเสาเข็มสูงเป็นประวัติการณ์ถึง 24 ชุด ในไตรมาสเดียว  อัตรากำไรของงานใน Backlog ปัจจุบันยืนในระดับสูง (GPM: 26%-28%) จึงให้น้ำหนักว่า ราคาหุ้นจะ Outperform ขึ้นได้ สอดคล้องกับผลประกอบการที่เติบโตต่อเนื่อง
อนึ่ง ราคาหุ้น PYLON ปิดตลาดวานนี้ (20 ก.ย.) อยู่ที่ระดับ 7.40 บาท บวก 0.20 บาท หรือ 2.78% สูงสุดที่ 7.50 บาท ต่ำสุดที่ 7.25 บาท ด้วยมูลค่าซื้อขาย 32.15 ล้านบาท ซึ่งมีอัพไซด์จากราคาเป้าหมายที่ 10 บาท อยู่ 35%
 